
Republika Hrvatska
Općinski prekršajni sud u Zagrebu
Avenija Dubrovnik 8	
    Poslovni broj: Pp-7391/2026-10		
U   I M E   R E P U B L I K E   H R V A T S K E
P R E S U D A

	Općinski prekršajni sud u Zagrebu, po sucu Darjanu Bižupiću, uz sudjelovanje Ozane Tomić kao zapisničarke, u prekršajnom predmetu protiv I. okrivljene pravne osobe Luje d.d., II. okrivljene odgovorne osobe Rade Zdrilića i III. okrivljene odgovorne osobe Luke Zdrilića, zastupanih po branitelju Krešimiru Raspudić, odvjetniku iz Opatije, zbog djela prekršaja iz članka 296. stavka 1. točke 16. i stavka 2. Zakona o autorskom pravu i srodnim pravima ("Narodne novine" broj 111/21.), povodom optužnog prijedloga Hrvatskog društva skladatelja – ZAMP, pod brojem 239997-0007 od 7. svibnja 2024., 10. srpnja 2026.,

p r e s u d i o   j e 

	Na temelju članka 181. točke 5. u svezi članka 13. stavka 1. Prekršajnog zakona ("Narodne novine" broj 107/07., 39/13., 157/13., 110/15., 70/17., 118/18. i 114/22.), 

protiv I. okrivljene pravne osobe Luje d.d., OIB: 44354247337, MBS: 040035756, sa sjedištem u Kostreni, Paveki 1,

II. okrivljene odgovorne osobe Rade Zdrilića, sina Ilije, rođenog 16.05.1955. u Poličniku, državljanina RH, OIB: 16301488625, s prebivalištem u Rijeci, Slavka Krautzeka 9, i

III. okrivljene odgovorne osobe Luke Zdrilića, sina Rade, rođenog 16.09.1979. u Zagrebu, državljanina RH, OIB: 65475214080, s prebivalištem u Zagrebu, Lukšić 66, 

ODBIJA SE OPTUŽBA 

da bi 25. svibnja 2022. oko 12:30 sati gostima prenoćišta "Bakarac", Bakarac 84, Bakarac, javno priopćavali autorska glazbena djela putem TV uređaja kao sredstva za mehaničku izvedbu zvuka postavljenim u hotelskim sobama, omogućivši tako korištenje glazbenih djela u javnosti, iako za takvo priopćavanje, kao isključivo pravo općenito definirano u članku 32. i detaljnije određeno u članku 40. i 47. Zakona o autorskom pravu i srodnim pravima ne posjeduju Zakonom propisano odobrenje koje izdaje Hrvatsko društvo skladatelja, Udruga za kolektivno ostvarivanje prava svih domaćih i stranih autora glazbenih djela,

dakle, da bi kao pravna osoba i odgovorna osoba u pravnoj osobi bez odobrenja udruge za kolektivno ostvarivanje autorskog prava Hrvatskog društva skladatelja – Zaštita autorskih muzičkih prava, priopćili javnosti autorsko djelo,

čime da bi počinili djelo prekršaja iz članka 296. stavka 1. točke 16. i stavka 2. Zakona o autorskom pravu i srodnim pravima. 

Temeljem članka 140. stavka 2. Prekršajnog zakona troškovi prekršajnog postupka iz članka 138. stavka 2. točke 2. do 4. Prekršajnog zakona padaju na teret proračunskih sredstava.                                      
Obrazloženje

1. Hrvatsko društvo skladatelja – ZAMP, pod brojem: 239997-0007, podnijelo je 13. svibnja 2024. optužni prijedlog protiv I. i II. okrivljenika, zbog djela prekršaja činjenično i pravno opisanih u izreci ove presude.
2. Nakon provedenog postupka prvostupanjski sud je 21. svibnja 2026. donio presudu, broj Pp-7391/2026-7, kojom je I., II. i III. okrivljenika proglasio krivima. 
3. I., II. i III. okrivljenik su putem branitelja preporučenom pošiljkom 3. lipnja 2026. podnijeli žalbu na prvostupanjsku presudu. 
4. Međutim, kako je od dana počinjenog prekršaja 25. svibnja 2022., proteklo više od 4 (četiri) godine, to je u smislu odredbe članka 181. stavka 5. u svezi člankom 13. stavkom 1. Prekršajnog zakona, nastupila zastara vođenja prekršajnog postupka. Trebalo je stoga primjenom citiranih zakonskih propisa riješiti kao u izreci.
5. Slijedom navedenog, temeljem propisa citiranog u izreci, optužba protiv I., II. i III. okrivljenika je odbijena, te je u skladu s time odlučeno da troškovi prekršajnog postupka iz članka 138. stavka 2. do 4. Prekršajnog zakona padaju na teret proračunskih sredstava.

U Zagrebu 10. srpnja 2026.
Zapisničarka									         Sudac
Ozana Tomić						                       Darjan Bižupić


Uputa o pravnom lijeku:
	Protiv ove presude dopuštena je žalba u roku od 8 dana od dana dostave prijepisa presude. Žalba se podnosi Općinskom prekršajnom sudu u Zagrebu, na adresu Zagreb, Avenija Dubrovnik 8, u dva primjerka, a o žalbi odlučuje Visoki prekršajni sud Republike Hrvatske.


Dostavna naredba:
1. I. okr. pravoj osobi: Luje d.d., Paveki 1, Kostrena,
2. II. okr. odgovornoj osobi: Rade Zdrilić, Slavka Krautzeka 9, Rijeka,
3. III. okr. odgovornoj osobi: Luka Zdrilić, Lukšić 66, Zagreb, 
4. branitelju: Odvjetnik Krešimir Raspudić, V. Nazora 3, Opatija, 
5. tužitelju: HDS-ZAMP, 
6. spis.

